Borkai Zsolt polgármester nélkül emlékezik meg Győr önkormányzata idén október 23-ról. Az MTI előzetesébe az alábbi esemény került be kedden:

10.00 Győr, Bisinger sétány, Golgota-emlékmű: Az 1956-os forradalom és szabadságharc eseményeire emlékező városi koszorúzási ünnepség. Köszöntőt mond az önkormányzat képviseletében Radnóti Ákos.

Radnóti Ákos Győr alpolgármestere. Utánanéztünk, hogy az '56-os megemlékezéseket mindig Borkai nélkül tartották-e meg, vagy ez kifejezetten a botránynak szól, és arról, hogy a polgármester ne kerüljön a választók és a sajtó elé. Az MTI-ben nem találtunk tavalyi győri megemlékezést (Frissítés: egy olvasónk elküldte a Kisalföld beszámolóját, és tavaly sem Borkai beszélt, hanem egy másik alpolgármester, Fekete Dávid), de tavalyelőttit igen, akkor Borkai mondott beszédet. Az esemény leírása Borkaival együtt a gyor.hu-n is olvasható a mai napig.

Próbáltuk hívni a győri városháza sajtósát, hogy megkérdezzük, miért nem Borkai mond beszédet, de nem értük el.

Fotó: Radnóti Ákos / Facebook

Borkai Zsolt a legutóbbi sajtótájékoztatója óta nem szerepelt a nyilvánosság előtt, és egyelőre nincs hír arról sem, mikor tartják a győri közgyűlés alakuló ülését.